En person er blevet indlagt på Hvidovre Hospital til observation med mistanke om ebola.

Det bekræfter vicedirektør Torben Mogensen fra Hvidovre Hospital til DR Nyheder.

Læs også : Den ebola-mistænkte dansker er fra Læger uden Grænser

- Jeg vil blot sige, at vi har en patient, der bliver undersøgt for ebola, siger han.

Fakta om ebola Ebola blev opdaget første gang i 1970'erne.

Virussen har været i udbrud i Vestafrika siden starten af 2014.

Dette udbrud er det værste nogensinde.

Smitte mellem mennesker kan ske ved kontakt med kropsvæsker, for eksempel blod, sæd, spyt og opkast.

De første symptomer er høj feber, diarré, opkast, ondt i hovedet, halsen og musklerne.

I løbet af en uge kommer voldsomme blødninger fra blandt andet maven og tarmen.

50 til 90 procent af de smittede dør. Kilder: Ritzau og Center for Biosikring og -Beredskab

Hospitalet har nu sat gang i sin procedure, fordi personen opfylder de to kriterier for at have ebola. Dels at vedkommende har været i Vestafrika - og dels at personen nu har feber.

Læs også : VIDEO Sådan har Hvidovre Hospital forberedt sig på muligt ebola-tilfælde

Blodprøve skal analyseres

Torben Mogensen ønsker ikke at uddybe, hvilken patient der er tale om.

- Det vigtigste for os er at få afkræftet eller bekræftet diagnosen, hvilket betyder, vi skal have taget en blodprøve hurtigst muligt, som bliver sendt til Statens Serum Institut, der kan lave den analyse.

Analysen, der kan afgøre, hvorvidt der er tale om ebola, tager ifølge Torben Mogensen mellem fire og seks timer, hvorfor han forventer et resultat i løbet af aftenen, torsdag.

- Patienten bliver nu isoleret, og personalet tager forholdsregler i forhold til, hvis det nu var ebola, og så afventer vi prøven.

Anden gang på to uger

Det er anden gang, Hvidovre Hospital har en patient under mistanke for ebola. For to uger siden blev en DR-medarbejder indlagt på hospitalet, men prøverne kom tilbage negative.

- Tilfældet ligner jo meget det tilfælde, vi havde for 14 dage siden, hvor det heldigvis viste sig, der ikke var tale om ebola, siger Torben Mogensen.

Myndigheder er afventende

Hos Statens Serum Institut har overlæge og afdelingschef Kåre Mølbak ingen kommentarer til den konkrete sag, men han bekræfter, at det tager op til seks timer at få et svar på blodprøven.

Herefter får Hvidovre Hospital svaret tilsendt.

Det er ligesom når du går til lægen, så er det også lægen, der bestilt prøven, der får svaret tilsendt, siger Kåre Mølbak til DR Nyheder.

Sundhedsstyrelsen har også reageret på den nye mistanke og udsendt en kortfattet kommentar på sin hjemmeside.